Rahandusministeerium Teie 22.02.2024 nr 1.1-10.1/936-1

info@rahandusministeerium.ee Meie 21.03.2024 nr 4/51

**Arvamuse esitamine ettevõtlustulu lihtsustatud**

**maksustamise seaduse ja sellega seonduvalt teiste**

**seaduste muutmise seaduse eelnõu kohta**

Lugupeetud Mart Võrklaev!

Eesti Kaubandus-Tööstuskoda (edaspidi: Kaubanduskoda) tänab Rahandusministeeriumit võimaluse eest avaldada arvamust ettevõtlustulu lihtsustatud maksustamise seaduse ja sellega seonduvalt teiste seaduste muutmise seaduse eelnõu kohta, millega muudetakse ettevõtluskonto kaudu teenitud tulu maksustamist ja kaotatakse ettevõtlustulu kõrgem maksumäär. Järgnevalt esitame Kaubanduskoja seisukohad eelnõu kohta.

1. Kehtiva seaduse kohaselt on ettevõtlustulu maksumäär 20%, kui kalendriaastas on teenitud kuni 25 000 eurot ning tulult, mis ületab 25 000 eurot ning jääb kuni 40 000 euroni, on maksumäär 40%. Eelnõu § 1 punkti 1 kohaselt kaotatakse kõrgem ehk 40%-line maksumäär.

Kaubanduskoda toetab plaanitavat muudatust. Kõrgema maksumäära kaotamine muudab ettevõtluskonto kasutamise inimeste jaoks lihtsamaks ja tulusamaks ning motiveerib ettevõtluskontot kasutama senisest suuremas ulatuses. Lisaks toetab kõrgema maksumäära kaotamist ka asjaolu, et viimasel ajal on olnud väga kõrge inflatsioon ja kiire palgakasv. Selle valguses on igati mõistlik võimaldada 20%-list maksumäära ka nende tulude osas, mis ületavad 25 000 eurot, kuid jäävad alla 40 000 euro aastas.

1. Eelnõu § 2 punkti 3 kohaselt on edaspidi avalikud ettevõtlustulu maksumaksja andmed ehk nimi ja isikukood ning ettevõtluskonto number. Hetkel ei ole ettevõtluskonto andmed seaduste kohaselt avalikud. Kaubanduskoda toetab plaanitavat muudatust. Ilma ettevõtluskonto numbrita ei ole äriühingul võimalik kontrollida, kas teenust osutavale füüsilisele isikule kantud raha läks ettevõtluskontole või muule kontole ning seega ei ole äriühingule teada, kas äriühing on oma maksukohutust õigesti täitnud või mitte.

Lugupidamisega

/allkirjastatud digitaalselt/

Mait Palts

Peadirektor

Ireen Tarto ireen.tarto@koda.ee.